Christian Janner Olesen viser rundt i de tomme bygninger, som en gang var Rostrup Skole. Han købte skolen i 2012 af Mariagerfjord Kommune for at lave privatskole i Rostrup. - Det er helt unikke bygninger, men det er vanskeligt at sælge dem, siger Christian Janner Olesen. Siden kommunalreformen i 2007 er der lukket 56 skoler i Nordjylland. I Mariagerfjord har kommunen lukket otte skoler. Kommunen var hurtige til at sælge de skoler, som lukkede. Målsætningen var, at alle bygninger skulle være afhændet indenfor et år - ellers ville de blive revet ned. - Vi havde jo opgivet at drive skole, så vi kunne ikke blande os i, hvordan det skulle foregå bagefter. Vi ville bare gerne af med bygningerne. Vi havde en stor omkostning på de skoler, som vi havde stående med få elever. Vi så på driften, og vi manglede 15 millioner kroner. Dem skaffede vi ved at lukke skolerne, siger Mogens Jespersen (Venstre), borgmester i Mariagerfjord Kommune. Privatskole måtte lukke I Rostrup lykkedes det i første omgang Christian Janner Olesen at få en privatskole op at stå, men efter to et halvt år måtte projektet opgives. Der var ikke elever nok til at drive privatskole i byen. - Jeg forstår ikke den dag i dag, at eleverne ikke kom væltende hertil. Vi havde det hele, siger Christian Janner Olesen. I tre et halvt år har han forsøgt at sælge skolen igen, og flere mulige købere har været på banen. - Den er jo ikke lavet af fiskekasser. Den er lavet af de fineste materialer, siger han. Trods interessen er det ikke blevet til et salg. Prisskiltet hos ejendomsmægleren er på knap 2,8 millioner kroner. - Nu laver vi en målrettet markedsføring for at få den solgt, og her tager vi udgangspunkt i hele landet, siger Christian Janner Olesen. Planerne døde i Hvornum Også i Hvornum er skolen til salg igen. Den blev i 2012 købt af byens bilforhandler Kjeld Højbjerg, som har forsøgt at lave forskellige projekter i skolen. - Vi har forlangt 1,4 millioner kroner for den, men vi skal nok ned i pris, siger Kjeld Højbjerg. Han har i årenes løb lejet dele af skolen ud i perioder, og han har brugt den som lager. Senest måtte han opgive at lave vandrerhjem efter protester fra lokale borgere. - Det er ikke bare for vores egen skyld, men også for samfundet ville det være godt med aktiviteter, men det er ikke blevet til noget, siger Kjeld Højbjerg. Om det lykkes Kjeld Højbjerg at komme af med skolen igen, ved han ikke. - Vi vil gerne videre og have den afsat, siger han.

Referat:
Der er stille i skolegården ved både Rostrup Skole og Hvornum Skole i Mariagerfjord Kommune. Begge skoler blev købt af private, da kommunen lukkede dem i 2011, og begge steder har de nu opgivet selv at få skabt nye aktiviteter i bygningerne. Skolerne er derfor sat til salg igen.